*Tämä artikkeli kertoo kylästä. Järvestä kertoo Sevettijärvi (järvi).*

  

  

  

  

  

  

  

  

  

  

  

  

  

  

  

  

  

**Sevettijärvi** (koltansaameksi *Čeʹvetjäuʹrr*, inarinsaameksi *Čevetjävri*, pohjoissaameksi *Čeavetjávri*) on Inarin kunnassa koltta-alueella, Itä-Lapissa sijaitseva kylä Itäisen Jäämerentien varrella, noin 120 kilometriä koilliseen Inarista. Kylältä on Norjan rajalle Näätämöön matkaa noin 35 kilometriä. Kylän vihreä, mutta samaan aikaan karu maasto muuttuu Näätämöä kohden aukeammaksi.

Kylä on rakentunut jääkauden aikaiselle merenpohjalle. Sevettijärven ja Näätämön välillä järvien kiviset rannat kiinnittävät ohikulkijan huomion erikoisuudellaan. Näitä kivisiä rantoja paikalliset kutsuvat pirunpelloiksi.

Sevettijärven alue on yksi kolttasaamelaisten pääasuinalueista. Suurin osa (noin 90 %) 350 asukkaasta on kolttasaamelaisia, mutta joukossa on myös etelästä muuttaneita suomalaisia. Alueella asuu myös muutamia inarinsaamelaisia ja tunturisaamelaisia.

Osa Sevettijärven kylästä – terveystalon (nykyinen Kolttatupa), koulun, kirkon, kaupan ja museon seutu – kuuluu Museoviraston kokoamalle valtakunnallisesti merkittävien rakennettujen kulttuuriympäristöjen listalle.

Historia
--------

Näätämön Sevettijärvelle perustettiin kylä, kun Petsamosta evakuoidut koltat, yhteensä 51 perhettä, asutettiin sinne valtion rakennuttamiin mökkeihin sotien jälkeen vuonna 1949. Samoihin aikoihin rakennettiin koulu, terveystalo ja ortodoksinen rukoushuone. Inarilainen kauppias rakensi kylän keskustaan kaupan. Kylässä toimi hetken aikaa myös osuuskauppa. Ennen evakkojen asutusta Sevettijärvellä asui muutamia saamelaisia ja suomalaisia perheitä.

Ensimmäinen autolla ajettava tie Sevettijärvelle valmistui 1960-luvun lopulla. Sitä ennen kuljettiin talvisin lumikiitäjällä, porolla ja suksilla sekä kesäisin kävellen, polkupyörällä ja veneellä.

Nähtävyydet
-----------

Kolttien perinnetalo
Pyhittäjä Trifon Petsamolaisen kirkko
Kylän nähtävyyksiin kuuluvat muun muassa Kirakkajärveltä siirretty vanha perinnetalo (kolttamökki), jossa toimii museo, ja pihassa olevat pienet mökit, jotka kuvaavat kolttien kesäasumuksia sekä ortodoksinen kirkko.

Jänispäälle, joka kohoaa noin kymmenen kilometriä Sevettijärven pohjoispuolella, on matkapuhelinoperaattori Elisa rakennuttanut 80 metriä korkean maston ja tien syksyllä 2007. Opukasjärvellä, noin 15 kilometrin vaelluksen päässä Sevettijärveltä, sijaitsee Näätämöjoen ylittävä riippusilta.

Lähteet
-------

1. ↑  Sevettijärvi - kolttasaamelaisuuden keskus inari.fi. Viitattu 23.8.2019.
2. 1 2 3  Inari, Sodankylä: Kolttasaamelaisten asutuspaikat (Valtakunnallisesti merkittävät rakennetut kulttuuriympäristöt (RKY), ID: 2132, aluerajaus löytyy karttalinkistä) Museovirasto, rky.fi. Viitattu 23.8.2019.
3. 1 2  Sevettijärven terveystalosta tuli Kolttatupa  4.5.2010, päivitetty 9.4.2012. Yleisradio, yle.fi. Viitattu 23.8.2019.
4. ↑  Sevettijärven koulu - Yhteystiedot Inarin kunta via peda.net. Viitattu 23.8.2019.
5. ↑  Perinnetalo (myös oheissivut pihapiiristä yms) kolttasaamelaiset.fi. Viitattu 23.8.2019.
6. ↑  Arkistoitu kopioPerinnetalo luontoon.fi.  Arkistoitu 22.6.2019. Viitattu 23.8.2019.
7. ↑  Seurakuntamme pyhäköt Lapin ortodoksinen seurakunta, ortlappi.fi. Viitattu 23.8.2019.

Aiheesta muualla
----------------

* Kuvia tai muita tiedostoja aiheesta **Sevettijärvi** Wikimedia Commonsissa

* Sevettijärven kylä / Minna ja Markus Moshnikoffin kotisivut[vanhentunut linkki]
* Hannele Huhtala (8.11.2011) Kolttien sisukas suku (voima.fi)

Inarin kylät

* Akujärvi
* Angeli
* Inari
* Ivalo
* Kaamanen
* Keväjärvi
* Koppelo
* Kuttura
* Lisma
* Menesjärvi
* Nellimö
* Näätämö
* Partakko
* Riutula
* Saariselkä
* Sevettijärvi
* Törmänen